
בפנינו ערעור אזרחי.

1. הערעור מופנה נגד פסק דינו של בית משפט השלום בירושלים (כבוד השופטת ק' מילר) בת"א 15109-03-21. פסק הדין ניתן ביום 16.1.25. בפסק הדין נדחתה תביעה לפיצויים שהגישה המערערת נגד המשיב. לאחר שנתנו דעתנו לטענות הצדדים, על רקע החומר שבפנינו, החלטנו לדחות את הערעור. נעמוד עתה על הטעמים ביסוד מסקנה זו.

2. האירועים מושא ההליך התרחשו בלילה שבין 31.10.13 – 1.11.13. באותה עת המערערת, ילידת 1996, הייתה כבת 17. המשיב היה חייל בשירות סדיר, כבן 18 באותה עת. מן החומר עולה כי השניים הכירו בנסיעה משותפת באוטובוס. לאחר שהתכתבו במשך כשבועיים נפגשו. אין מחלוקת כי במהלך המפגש התקיימו מספר אקטים מיניים בין השניים, כמתואר בתביעה, בתצהירים ובעדויות. טענת המערערת הייתה כי האקטים האמורים היו שלא בהסכמתה, ומכאן התביעה שהגישה. בית משפט קמא האמין לגרעין עדותה של המערערת. עם זאת, קבע כי אף שהמערערת, בתוך תוכה, לא הסכימה למעשים, המשיב לא ידע, ואף לא היה צריך לדעת על כך. בנסיבות אלה, נדחתה התביעה. מכאן הערעור שבפנינו.

3. המערערת טוענת כי בית משפט קמא החיל על עניינה רף הוכחה מחמיר, השקול לרף הפלילי. בטענה זו אין ממש. בית משפט קמא הפנה לפסיקה הרלוונטית, אשר על יסודה קבע כי רף ההוכחה החל על העניין הוא הוכחה במאזן הסתברויות, כאשר כמות וטיב הראיות הנדרשות נגזרים מחומרתן המשמעותית של טענות המערערת. בקביעה זו לא נפל כל פגם. היא תואמת את פסיקת בית המשפט העליון, אליה מפנה גם המערערת. ממילא אין בעניין זה עילה להתערבותנו. 

4. המערערת טוענת כי בית משפט קמא שגה כאשר הפנה מבטו באופן בלעדי לראיות הנוגעות להתנהלות המערערת יומיים לאחר האירוע, במקום להתמקד בתשתית שהונחה בפניו לגבי יום האירוע. אף בטענה זו אין ממש. בפסק הדין דן בית המשפט בראיות הנוגעות ליום המקרה. מקובל עלינו כי ראיות אלה הן המצויות במוקד הדיון. מקובל עלינו גם, לאחר צפייה בסרטונים שהוצגו לעיוננו, כי הראיות הנוגעות להתנהלות יומיים אחר כך אינן בעלות משקל מכריע. אין בכך כדי להוביל לקבלת גרסתה של המערערת לגבי השתלשלות הדברים ביום האירוע. בית משפט קמא, אשר התרשם באופן בלתי אמצעי מן העדויות, סבר כי סימני שאלה שונים, המפורטים בהכרעתו, אינם מאפשרים לקבל את גרסתה של המערערת במלואה. המערערת אינה מפנה לראיות קונקרטיות, העשויות לספק נקודת אחיזה ממשית אשר תאפשר להעדיף את גרסתה לפיה ביקשה מן המשיב להפסיק את מעשיו, והביעה לכל אורך האירוע אי רצון במגע מיני עם המערער, על פני גרסת המשיב אשר הכחיש כי כך היה. בתוך כך, טענותיה העובדתיות של המערערת בערעורה הועלו באופן כוללני. לא למותר להעיר, כי בית משפט קמא ראה לקבל את גרסת המשיב. במכלול נסיבות אלה לא מצאנו עילה להתערב בקביעות העובדתיות של בית משפט קמא. 

5. המערערת טוענת כי בית משפט קמא התעלם מחוות דעת המומחית מטעם בית המשפט. מעיון בפסק הדין עולה כי טענה זו אינה נכונה. בית משפט קמא נדרש לחוות הדעת, ואף קבע כי התנהגותה של המערערת, באירוע שהתרחש יומיים לאחר מועד האירועים מושא כתב התביעה ניתנת לפרשנויות שונות וניתן ליישב אותה גם עם אירוע אונס שהתרחש קודם לכן (ראו פסקה 54 ואילך לפסק הדין). בה בעת, כאמור, דחה את גרסתה, מטעמים שפורטו ואשר עימם אין המערערת מתמודדת באופן משמעותי. לא למותר לציין, כי חוות הדעת שהוגשו יכולות להצביע על מצבה הנפשי של המערערת, אך אינן יכולות לקבוע מסמרות בשאלה מה התרחש באירועים שבמחלוקת. 

6. המערערת מפנה בערעורה לספרות, שלטענתה הוגשה בבית משפט קמא. לטענת המערערת, ספרות זו מלמדת על השפעה משמעותית שיש לתקיפות מיניות על יכולת ההשתכרות העתידית של נפגעי העבירה. היא מפנה בטיעוניה גם למחקר המלמד, לטענתה, על קשר בין מצב טראומטי, לבין קיצור תוחלת חיים. בלא שאנו קובעים מסמרות לגופן של טענות אלה, מאליו מובן כי אין בהן כדי להשפיע על ההכרעה במחלוקת העובדתית אודות האירועים מושא כתב התביעה.

7. המערערת טוענת כי בית משפט קמא התעלם ממאמרים וספרות, המחייבים שימוש בכלי העבודה הראייתיים, המתאימים למטריה הייחודית של תביעות בגין פגיעות מין. אף בטענה זו אין ממש, וראו את הדיון המפורט בפסקאות 17 עד 19 בפסק דינו של בית משפט קמא.

8. המערערת טוענת כי המשיב היה באירוע האמור תחת השפעת אלכוהול. לטענה זו יש אחיזה מסוימת בחומר ( ראו הודעת המערער במשטרה, שורה 48; ראו גם הודעת ד' פ' במשטרה, 5.11.13, שורות 10 – 11; בעדות המערער בבית המשפט עלה כי לא שתה אלכוהול באירוע, כי אם רד בול, וזאת נוכח עייפותו (ראו בעמוד 234 ואילך לעדותו)). בית משפט קמא לא קבע ממצא בנקודה זו. נוכח אי ההתאמה בעדויות, ובמצב בו לא הוצג  למשיב בחקירתו הנגדית החלק הרלוונטי בהודעתו במשטרה, אף אנו לא נקבע ממצא. הן עדות המערער, והן עדות המשיבה אודות האירועים שבמחלוקת, אינם מלמדים בכל מקרה כי המערער היה שתוי, או כי התנהגותו הושפעה בדרך ניכרת לעין מצריכת אלכוהול. 

9. המערערת מפנה לפסיקה לפיה קורבנות תקיפה מינית לא תמיד מסוגלים להביע התנגדות חיצונית מפורשת. בטענה זו יש ממש. עם זאת, אין היא  מלמדת על פגם בקביעת בית משפט קמא, כי המשיב לא ידע, ולא היה יכול לדעת, על אי הסכמה של המערערת, בין היתר נוכח שיתוף הפעולה הגלוי שלה באקטים שונים, הכול כמתואר בהרחבה בפסק הדין.

10. המערערת טוענת בערעורה. כי היא אמרה למשיב באירוע כי היא בתולה, ואינה רוצה לקיים יחסי מין ולאבד את בתוליה. דא עקא, גרסה זו בדבר אמירה של המערערת כי אינה רוצה ביחסי מין, לא התקבלה על ידי בית משפט קמא והוכחשה על ידי המשיב. אין בידינו להעדיף, בנקודה זו, את גרסתה של המערערת.

11. בסיכומם של דברים, מדובר בתיק שבו קיימות אינדיקציות. העשויות לתמוך בטענותיה של המערערת (ראו פסקאות 47 עד 49 לפסק הדין), וכנגדן אינדיקציות המקשות על קבלת גרסתה. בראיית המכלול, המסקנה אליה הגיע בית משפט קמא מעוגנת בתשתית שעמדה בפניו. אין בערעור טענה של ממש ביחס לתשתית זו, העשויה להביא להתערבות במסקנה האמורה. 

12. אכן, במישור האנושי, התוצאה לפיה התביעה נדחית, אף כי נקבע כי בתוך תוכה המערערת לא הסכימה למעשים, אינה תוצאה קלה. ברם, במישור המשפטי, אין בכך כדי לשנות מן התוצאה אליה הגיע בית משפט קמא, נוכח התשתית הראייתית המורכבת שעמדה בפניו. 

13. הערעור נדחה. בנסיבות העניין, אין צו להוצאות. העירבון שהופקד יושב למערערת באמצעות ב"כ. מטעמים של צנעת הפרט, הושמטו שמותיהם של הצדדים מפסק הדין. 

ניתן היום, כ"ה אדר תשפ"ה, 25 מרץ 2025, בהעדר הצדדים.

	עודד שחם, שופט
[אב"ד]
	
	אברהם רובין, שופט
	
	נמרוד פלקס, שופט

